**ชื่อสิ่งประดิษฐ์: นิทานภาพระบายสี สอนเด็กดีแปรงฟัน**

ชื่อผู้ประดิษฐ์และผู้นำเสนอ : ภัสธิรา อรุณปรีย์ ตำแหน่ง เจ้าพนักงานทันตสาธารณสุข

โรงพยาบาลส่งเสริมสุขภาพตำบลบ้านหนองบัว โทรฺ.093-9286162 E–mail:jubu\_patira@outlook.com

**บทคัดย่อ**

นวัตกรรมนี้สร้างขึ้นมาโดยมีวัตถุประสงค์เพื่อศึกษาประสิทธิผลของนิทานภาพระบายสีสอนเด็กดีแปรงฟัน ทดลองในกลุ่มตัวอย่างเด็ก 2 – 4 ปีในศูนย์เด็กพัฒนาเด็กเล็กตำบลเจ้าท่า เครื่องมือที่ใช้ในการศึกษาคือ นิทานภาพระบายสี ดำเนินการในเดือนมกราคม - เมษายน 2562 จำนวนเด็กนักเรียน 40 คน ครูผู้ดูแลเด็ก 4 คน และผู้ปกครอง 40 คน ใช้นิทานภาพระบายสีในการดำเนินกิจกรรม เนื้อหาสาระ คือ โทษของการไม่แปรงฟัน การสอนแปรงฟัน การดูแลสุขภาพช่องปาก การบริโภคอาหาร เก็บรวบรวมข้อมูล ใช้แบบสัมภาษณ์ผู้ปกครอง แบบสำรวจพฤติกรรมในการป้องกันฟันผุในเด็ก แบบสอบถามครูผู้ดูแลเด็ก วิเคราะห์ข้อมูลโดยใช้ค่าสถิติ ความถี่ ร้อยละ

ผลการศึกษา พบว่า เด็กมีความสนใจฟังนิทาน และเพลิดเพลินสนุกสนานไปกับการระบายสีหลังจากได้ฟังนิทาน ทำให้เด็กมีความรู้ สามารถตอบคำถามท้ายเรื่องได้ พร้อมทั้งเป็นการปลูกฝังให้เด็กมีพฤติกรรมการดูแลช่องปากที่ดีตั้งแต่เล็ก เพื่อให้มีพัฒนาการร่างกายสมบูรณ์ แข็งแรง การใช้นิทานภาพระบายสีในการให้ความรู้เรื่องทันตสุขภาพในศูนย์พัฒนาเด็กเล็ก เป็นการให้สุขศึกษาโดยใช้สื่อที่น่าสนใจเหมาะสมกับวัยช่วยเด็กเข้าใจมากยิ่งขึ้น การระบายสียังช่วยเสริมสร้างกล้ามเนื้อมัดเล็กของเด็กได้และยังให้ความเพลิดเพลินแก่เด็กอีกด้วย นอกจากตัวเด็กจะได้ประโยชน์ตรงแล้ว ครูยังสามารถให้เด็ก พ่อแม่ผู้ปกครอง ยืมหนังสือนิทานไปอ่านที่บ้านหรือชุมชนเข้ามามีส่วนร่วมได้ด้วย เช่น อสม. สามารถเล่านิทานเพื่อส่งเสริมทันตสุขภาพในศูนย์พัฒนาเด็กเล็กได้ ทำให้นิทานเป็นสื่อที่มีพลังและเข้าถึงจิตใจของเด็กได้ดี ทั้งกระตุ้นให้เกิดจินตนาการ ส่งเสริมการเรียนรู้และพัฒนาการด้านต่างๆ รวมทั้งปลูกฝังค่านิยมที่ดี โดยเฉพาะในเด็กก่อนวัยเรียน จึงไม่น่าแปลกใจที่พ่อแม่และครูจำนวนไม่น้อยใช้นิทานเป็นสื่อในการสร้างความสนุกสนาน ความสุข อบรมสั่งสอน และส่งเสริมพัฒนาการของเด็กๆ

**คำสำคัญ** : นิทานภาพระบายสี สอนเด็กดีแปรงฟัน

**ชื่อสิ่งประดิษฐ์: นิทานภาพระบายสี สอนเด็กดีแปรงฟัน**

ชื่อผู้ประดิษฐ์และผู้นำเสนอ : นางสาวภัสธิรา อรุณปรีย์ ตำแหน่ง เจ้าพนักงานทันตสาธารณสุข

โรงพยาบาลส่งเสริมสุขภาพตำบลบ้านหนองบัว โทรฺ.093-9286162 E–mail : jubu\_patira@outlook.com

**หลักการและเหตุผล**

โรคฟันผุเป็นปัญหาสุขภาพในเด็กก่อนวัยเรียน สาเหตุมาจากพฤติกรรมการบริโภคอาหารและพฤติกรรมการดูแลความสะอาดช่องปาก1 ทำให้เกิดปัญหาตามมาหลายอย่าง เช่น เด็กไม่สามารถเคี้ยวอาหารได้ตามปกติ นอนไม่หลับ สูญเสียพลังงานเพิ่มขึ้นจากการติดเชื้อในช่องปาก ส่งผลให้เด็กเจริญเติบโตไม่เต็มที่จากการศึกษาปัญหา พบว่า ในศูนย์พัฒนาเด็กเล็กวัดปทุมเกสรหนองบัว มีเด็กอายุ 2 - 4 ปี มีเด็กนักเรียนเป็นโรคฟันผุ สาเหตุหนึ่งมาจากพฤติกรรมสุขภาพที่ไม่เหมาะสม จากการเก็บข้อมูลพบ ปี 2560 - 2561 พบว่าเด็กอายุ 2 - 4 ปี ในศูนย์พัฒนาเด็กเล็กวัดปทุมเกสรหนองบัว มีอัตราฟันน้ำนมผุเฉลี่ยร้อยละ 51 และ 53 ซึ่งมีแนวโน้มเพิ่มมากขึ้น จากการสัมภาษณ์ของครูผู้ดูแลเด็กและผู้ปกครอง พบว่า เด็กมีพฤติกรรมการบริโภคอาหาร การดูแลรักษาความสะอาดช่องปากไม่เหมาะสมและไม่ถูกวิธี ผู้ศึกษาสนใจแนวทางแก้ปัญหาด้วยการใช้นิทานมาปรับเปลี่ยนพฤติกรรมสุขภาพช่องปากในเด็กกลุ่มอายุ 2 - 4 ปี เนื่องจากเด็กวัยนี้มักมีความสนใจในสื่อการเรียนการสอน ที่มีรูปภาพดึงดูดมากกว่าการสอนด้วยวิธีอื่นๆ ผู้ศึกษาจึงสนใจที่จะพัฒนานวัตกรรมเพื่อเป็นสื่อการสอนในการดูแลสุขภาพช่องปากเด็กอายุ 2 - 4 ปี ให้ง่ายต่อผู้ปฏิบัติงาน และการนำไปใช้ของครูผู้ดูแลเด็ก ผู้ปกครอง อันจะส่งผลให้เด็กมีสุขภาพช่องปากดีในอนาคต มีวัตถุประสงค์เพื่อศึกษาประสิทธิผลของนิทานภาพระบายสีสอนเด็กดีแปรงฟันและประเมินผลความพึงพอใจในการใช้นิทานภาพระบายสีสอนเด็กดีแปรงฟัน

**วิธีการพัฒนาสิ่งประดิษฐ์**

ศึกษา สังเกต และถามข้อมูล/สัมภาษณ์ผู้ปกครอง ครูผู้ดูแลเด็ก เกี่ยวกับพฤติกรรมการดูแลสุขภาพช่องปากของเด็กอายุ 2 - 4 ปี สืบค้นข้อมูลเกี่ยวกับนิทานส่งเสริมพฤติกรรมสุขภาพช่องปาก ปรึกษาขอคำ แนะนำจากผู้เชี่ยวชาญ 3 ท่าน ขอคำแนะนำจากทันตแพทย์ในความรู้เรื่องทันตสาธารณสุข จากครูอนุบาลและครูศูนย์เด็กในเรื่อง การวาดภาพระบายสี เทคนิคในการเล่านิทาน ควรมีเสียงสูงเสียงต่ำ ท่าทางประกอบเพื่อดึงดูดความสนใจในการฟังนิทานของเด็กๆ กำหนดโครงเรื่อง เนื้อเรื่อง ตัวละคร ของนิทาน (โดยนำมาจากพฤติกรรมเด็ก) เตรียมวัสดุ อุปกรณ์การทำนิทาน ลงมือสร้างสื่อนิทานจนเสร็จสมบูรณ์ นำสิ่งประดิษฐ์ไปให้ผู้เชี่ยวชาญตรวจทานความถูกต้อง เพื่อปรับปรุงแก้ไข นำสิ่งประดิษฐ์มาใช้ในกลุ่มทดลองศูนย์เด็กและโรงเรียนอนุบาลใกล้เคียง ประเมินผล สังเกตและสัมภาษณ์ความพึงพอใจของเด็กและผู้ดูแลเด็ก จัดกิจกรรมการเล่านิทานส่งเสริมพฤติกรรมสุขภาพช่องปากพร้อมระบายสี เพื่อต่อยอดในการใช้สื่อการเรียนการสอน

**การทดสอบประสิทธิผลสิ่งประดิษฐ์** มีการทดสอบประสิทธิผลดังนี้

นำนวัตกรรมไปใช้จริงในในศูนย์พัฒนาเด็กเล็กวัดปทุมเกสรหนองบัว ในเด็กเด็กอายุ 2 - 4 ปี สังเกตและสัมภาษณ์ความพึงพอใจของผู้ทดลองใช้นิทาน ประกอบไปด้วย เจ้าพนักงานทันตสาธารณสุข ครูผู้ดูแลเด็ก ครูปฐมวัยและผู้ปกครองเด็ก เด็ก 2 - 4 ปี มีความสนใจ และสามารถปฏิบัติตัวในการดูแลช่องปากได้ถูกต้องเพิ่มมากขึ้น ร้อยละ 92

**สรุปผล**

จากการทดลองใช้สื่อนิทานภาพระบายสี สอนเด็กดีแปรงฟัน ในกลุ่มเด็กเล็ก พบว่า เด็กมีความสนใจต่อการฟังนิทาน อีกทั้งจากการสัมภาษณ์และสอบถามครูผู้ดูแลเด็ก พบว่า สื่อการสอนนี้สามารถช่วยให้เด็กมีส่วนร่วมมากกว่าการให้ทันตสุขศึกษาด้วยปากเปล่า เนื่องจากเด็กไม่เห็นภาพที่ชัดเจน การใช้นิทานเข้ามาช่วยอธิบายความรู้ทางทันตกรรมด้านการแปรงฟัน พฤติกรรมการบริโภคอาหาร การดูแลช่องปาก และยังจัดให้มีระบายสีเพื่อเป็นการทบทวนความรู้ความเข้าใจหลังจากฟังนิทาน จึงเป็นวิธีการที่ดี มีความเหมาะสมกับบริบทของศูนย์พัฒนาเด็กเล็กวัดปทุมเกสรหนองบัว เป็นอย่างมาก

**ข้อเสนอแนะ**

1. ควรสร้างเนื้อหาของนิทานให้มีการใช้คำพูดที่ชัดเจน เพื่อลดปัญหาของเด็กที่อาจไม่เข้าใจ

2. ควรมีเนื้อหาที่น่าสนใจ ที่เหมาะสมกับกลุ่มเด็กเล็ก

3.ควรใช้ตัวละครที่เด็กรู้จักโดยทั่วกัน เพื่อให้เด็กมีส่วนร่วมในการเล่านิทานมากยิ่งขึ้น

**ประโยชน์/ การนำไปใช้**

1.ช่วยให้เด็กมีความเข้าใจในการดูแลสุขภาพช่องปากมากยิ่งขึ้น ผ่านสื่อการเรียนการสอนที่น่าสนใจ

2.การระบายสีหลังจากฟังนิทานแล้วเป็นการทบทวนความรู้ ปลูกฝังให้เด็กมีความเข้าใจในการดูแลสุขภาพช่องปากที่ดี และช่วยให้เด็กฝึกสมาธิในการเรียนมากยิ่งขึ้น จากการฝึกวาดภาพระบายสีจากการ์ตูน

3.นิทานภาพระบายสีสามารถนำไปใช้ในการเล่านิทานโดยผู้ปกครองเองที่บ้าน หรืออสม.ได้

**เอกสารอ้างอิง**

1. ฉลองชัย สกลวสันต์และคณะ (2552). **พฤติกรรมการแปรงของเด็กก่อนวัยเรียนในศูนย์พัฒนาเด็กเล็ก.**

ค้นเมื่อ 20 กุมภาพันธ์ 2559, จาก http://dlibrary.childrenhospital.go.th/bitstream/handle/ 6623548333/600/qsnich-thai-pediatric-journal-16-1-2009-p7.pdf?sequence=1

2. อันธกา แก้วมาตย์.(2557). **นวัตกรรมเป็ดและมังกรสอนน้องแปรงฟัน.** โรงพยาบาลส่งเสริมสุขภาพ ศูนย์

อนามัยที่ 6 ขอนแก่น.

3. รตี งามนิยม.(2558). **แนวทางการสร้างนิทานภาพสำหรับเด็กปฐมวัย.** มหาวิทยาลัยธรรมศาสตร์.

4. อุดมพร รักษ์เถาว์ และจารุวรรณ วงษ์เวช (2558). **ความรู้และทัศนคติผู้ปกครองต่อการดูแลสุขภาพช่อง**

**ปากเด็กก่อนวัยเรียน.**วารสารเครือข่ายวิทยาลัยพยาบาลและการสาธารณสุขภาคใต้.

5. นิลุบล เบ็ญจกุล.(2558). **การส่งเสริมพฤติกรรมการแปรงฟันของเด็กวัยก่อนเรียน ศูนย์พัฒนาเด็กเล็ก**

**ขององค์การบริหารส่วนตำบลจังหวัดเชียงใหม่.** วารสารพุทธศาสตร์ศึกษา.

6.วัชรากร เชื่อมกลางและพรทิพย์ คำพอ.(2556).**การพัฒนาศักยภาพการดูแลทันตสุขภาพเด็กก่อนวัยเรียน**

**ของผู้ปกครองศูนย์พัฒนาเด็กเล็ก โรงเรียนพิทักษ์ภูเบนทร์ อำเภอโนนสูง จังหวัดนครราชสีมา.**